กสทช. เล็งใช้งบกองทุน กทปส.จัดทำเรทติ้ง เยียวยาอุตสาหกรรมทีวีดิจิทัลพ้นวิกฤต
กสทช. เล็งใช้งบกองทุน กทปส.จัดทำเรทติ้ง เยียวยาอุตสาหกรรมทีวีดิจิทัลพ้นวิกฤต
กสทช. เล็งใช้งบกองทุน กทปส.จัดทำเรทติ้ง เยียวยาอุตสาหกรรมทีวีดิจิทัลพ้นวิกฤต
25 ก.ค. 2562

นายฐากร ตัณฑสิทธิ์ เลขาธิการคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) เปิดเผยว่า กสทช.จัดประชุมรับฟังแนวทางและวิธีการสำรวจความนิยมช่องรายการโทรทัศน์ (เรทติ้ง) โดยเชิญผู้เกี่ยวข้อง อาทิ ผู้ประกอบการทีวีดิจิทัล มีเดียเอเจนซี่ บริษัทผู้ทำการสำรวจความนิยมรายการเข้าร่วมแสดงความคิดเห็น  เพื่อทำเรทติ้งให้ถูกต้องให้อุตสาหกรรมทีวีอยู่รอดได้
ทั้งนี้ เดิมสมาคมผู้ประกอบการทีวีดิจิทัลได้ของบประมาณสนับสนุนการทำเรทติ้งใหม่ที่ 431 ล้านบาท แต่เมื่อมีประกาศคำสั่งคณะรักษาความสงบแห่งชาติ (คสช.) มาตรา 44 ออกมาช่วยผู้ประกอบการ กสทช.จะพิจารณาในกรอบวงเงินที่เหมาะสม โดยอนุกรรมการเยียวยาผู้ประกอบการทีวีดิจิทัลจะกำหนดกรอบวงเงินสนับสนุน โดยจะใช้เงินจากกองทุนวิจัยและพัฒนากิจการกระจายเสียง กิจการโทรทัศน์ และกิจการโทรคมนาคม เพื่อประโยชน์สาธารณะ (กทปส.) ในกรอบวงเงินที่เคยขอไว้ที่ 431 ล้านบาทหรือต่ำกว่านั้น จากนั้นสำนักงานฯจะส่งข้อสรุปให้สมาคมผู้ประกอบการทีวีดิจิทัลตรวจสอบและเลือกบริษัทที่เหมาะสมที่สุด
โดยการนำเสนอผู้ให้บริการสำรวจความนิยมได้นำวิธีในการสำรวจและจัดเก็บข้อมูลที่มีความละเอียดครอบคลุมไปถึงสื่อออนไลน์ แต่สิ่งที่ยังเป็นอุปสรรค คือ ค่าใช้จ่ายในการใช้งานระบบค่อนข้างเป็นต้นทุนที่สูง ขณะที่ตัวแทนจากบริษัทมีเดียเอเจนซี่ มีความต้องการผลการสำรวจที่สามารถการสะท้อนให้เห็นถึงความนิยมรับชมอย่างละเอียด จำแนกได้ทั้งการชมรายการและการชมโฆษณา วิเคราะห์ไปถึงกลุ่มเป้าหมายที่ให้ข้อมูลเป็นใคร ตรงกับกลุ่มเป้าหมายของการซื้อโฆษณาหรือไม่
ด้านนายประวิทย์ มาลีนนท์ กรรมการ และอดีตกรรมการผู้จัดการ บริษัท บางกอกเอ็นเตอร์เทนเม้นต์ จำกัด กล่าวว่า ขณะนี้ผู้ประกอบการทุกรายกำลังเผชิญวิกฤตรายได้ลดลง ดังนั้นเป็นไปได้หรือไม่ที่ กสทช.จะช่วยผู้ประกอบการด้วยการช่วยสนับสนุนค่าใช้จ่ายผลสำรวจ เนื่องจากแต่ละปีทีวีแต่ละช่องต้องใช้งบประมาณในการได้ผลสำรวจความนิยมในการรับชมรายการ 120 ล้านบาทต่อปี  